Ilegitimitatea în Transilvania 
în a doua jumătate a secolului al XIX-lea: 
contribuții statistico-demografice 


Sorina Paula Bolovan, Ioan Bolovan 


Ilegitimitatea este o parte a natalității generale cu o pondere deloc neglijabilă de-a 
lungul vremii. Frecvența nașterilor extra-conjugale sau, altfel spus, a celor 
nelegitime, a fost interpretată variat de-a lungul timpului, fiind considerată în mod 
traditional un indice al dezorganizării sociale, al imoralitätii sau al pierderii de către 
familie a controlului şi coeziunii interne’. Evoluţiile demografice contemporane si 
metamorfozările conceptelor de „familie” şi „cuplu” readuc în discuţie ceea ce în 
mod curent eram tentaţi să definim în trecut drept ilegitimitate: copiii născuţi în afara 
familiei legal constituite. Astăzi, paralel cu creşterea numărului menajelor de o 
persoană şi a cuplurilor consensuale, s-a înregistrat în țările vestice dar şi în SUA o 
tendință de extindere a nașterilor ilegitime?. De aceea, pentru a găsi răspunsuri la 
situaţiile din prezent, trebuie să investigăm mai întâi ceea ce s-a întâmplat în trecut. 

Prin urmare, un aspect important al natalității din Transilvania în a doua 
jumătate a secolului al XIX-lea, care merită a fi tratat în contextul temei de față se 
referă la ilegitimitate, problema comportând atât o abordare cantitativă, cât şi o 
viziune modernă, care să facă apel în primul rând la istoria mentalităților colective. 
Menţionăm faptul că demersul nostru are în vedere numai populaţia din fostul 
Mare Principat Transilvania, între limitele spaţiale pe care le vom defini în 
continuare. În conformitate cu legile XXX şi XXXIII din 1876, comitatele, 
districtele şi scaunele care alcätuiserä Transilvania şi Partiumul erau desființate, 
locul lor fiind luat de 16 comitate: Alba de Jos, Bistrița-Năsăud, Braşov, Ciuc, 
Făgăraş, Trei Scaune, Hunedoara, Târnava Mică, Cojocna (Cluj), Mureş-Turda, 
Târnava Mare, Sibiu, Solnoc-Dăbâca, "Turda- Arieş, Odorhei şi Sălaj. Primele 15 
comitate din aşa-numita regiune „Kirâlyhâgontul“ (dincolo de Piatra Craiului) apar 
în publicaţiile statistice din epocă sub numele de Erdély (Ardeal), iar comitatul 


1 Ed. Shorter, J. Knodel, Et. van de Walle, „The Decline of Non-Marital Fertility in Europe, 1880- 
1940“, în Population Studies, 25, no. 3, Nov. 1971, p. 376. 
? Joan Mihăilescu, Familia în societățile europene, Bucureşti, 1999, p. 56. 

Sălaj era inclus în zona „Tisza bal partja“ (partea din stânga Tisei). Prin urmare, 
analiza noastră demografică asupra ilegitimitätii a fost extinsă asupra tuturor celor 
16 comitate. Actualmente, acest teritoriu este cuprins în cadrul a 18 județe, 
acoperind total sau parțial suprafața acestora: Alba, Arad, Bihor, Bistriţa-Năsăud, 
Braşov, Caraş-Severin, Cluj, Covasna, Harghita, Hunedoara, Maramureş, Mureş, 
Satu Mare, Sălaj, Sibiu, Bacău, Neamţ, Suceava. 

Una din caracteristicile generale ale fenomenului ilegitimităţii de-a lungul a 
circa cinci decenii o reprezintă variația aproape regulată a numărului de copii născuți 
nelegitim anual. În foarte puţini ani naşterile extraconjugale s-au menţinut la nivelul 
anului anterior: fie au crescut, fie au scăzut cu valori mai mult sau mai puţin mari. 
Această observaţie este valabilă nu numai pentru întreaga Transilvanie, ci şi pentru 
fiecare comitat în parte. Un prim aspect ce se prefigurează din analiza Tabelului nr. 1 
este sporirea gradată a numărului brut de naşteri ilegitime de la începutul intervalului 
până la sfârşitul secolului al XIX-lea în mai toate comitatele din provincie. 

În primii ani după Revoluţia Paşoptistă (1851-1857), media anuală a naşterilor 
nelegitime din Transilvania a fost de 3,9%, asemănătoare cu cea a Ungariei (3,4%), 
inferioară Croatiei-Sloveniei (4,8%) şi cu mult mai mare decât cea din granița 
militară (1,3%), unde rigorile autorităților militare au condus la o moralitate mai 
mare”. La mijlocul deceniului următor, situația ilegitimitätii a cunoscut mutații 
semnificative; în anul 1865, din cele 72.640 de naşteri înregistrate în Ardeal, 5.131 
(7%) erau nelegitime“. Diferenţa vizibilă între primul deceniu postrevolutionar şi 
deceniul şapte se constituie într-un argument irefutabil în ceea ce priveşte 
transformările mentale survenite la mijlocul secolului trecut, după desfiinţarea 
relațiilor feudale, avansul urbanizării, în general, al modernizării societății. 
Fenomenul nu este inedit, pentru că şi în Moldova s-a identificat o evoluţie similară 
pentru satul Horodnicul de Jos. Aici rata nașterilor nelegitime a fost între 1841 şi 
1850 de 2,5%, între 1851 şi 1860 de 3,2%, iar între 1861 şi 1870 de 5,1%°. 

În deceniile care au urmat, ilegitimitatea în Transilvania s-a menținut la valori 
cuprinse între 6 şi 8%. Astfel, în anul 1866 a ajuns la 8,6%, apoi a început să scadă 
uşor, pentru a se stabiliza o vreme: 7,8% în 1867, 7,4% în 1868, 6,9% în 1869, 
6,8% în 1870, 6,6% în 1871, 6,4% în 1872, 6,4% în 1873, 6,7% în 1877 etc. Pentru 
comparație, prezentăm situația ilegitimitätii şi în alte ţări europene: în Austria, între 
1854 şi 1864, a fost de 14,5%, iar între 1866 şi 1871 de 14,6%; în Imperiul 
German, între 1863 şi 1870, de 13,2%, în Italia, între 1853 şi 1863, de 5,2%, iar 


3 Konek Sándor, A Magyar Korona országainak legújabb népesedési mozgalmai, Pest, 1868, p. 30. 

: . Magyar Statistikai Évkönyv, elsö évfolyam, Budán, 1872. 
$ Ecaterina Negruţi, I. Prelipceanu, „Date cu privire la evoluția demografică a unui sat bucovinean în 
sec. XIX şi al XX-lea“, în Suceava. Anuarul Muzeului Judeţean, 6-7, 1979-1980, p. 253. 

între 1863 şi 1870 de 5,4%; în Franţa, între 1869 si 1871, de 7,3%; în Belgia, între 
1861 şi 1872, de 13% ete. | 


Tabel nr. 1. legitimitatea în Transilvania între 1876-1889 (la 100 de naşteri - %) 

Revenind asupra valorii indicelui ilegitimitätii din Transilvania în a doua 
jumătate a secolului al XIX-lea, trebuie să precizăm că, dincolo de media 
provinciei (6-8%), se ascunde o mare diversitate între mediul rural şi cel urban sau 
chiar în mediul rural. De exemplu, ilegitimitatea în comitatul Cluj în anul 1876 era 
de 5,8% iar în oraşul Cluj de 16,8%, iar în comitatul Mureş-Turda de 7,1%, în 
schimb în oraşul Târgu-Mureş de 9,8%. După un deceniu, în anul 1885, 
ilegitimitatea era de 6,8% în mediul rural din comitatul Cluj, în schimb, în oraşul 
Cluj era de 22,1%; la fel, în comitatul Mures-Turda nasterile nelegitime 
reprezentau în acelaşi an 8,1% din total, dar în oraşul Târgu-Mureş ilegitimitatea se 
ridica la 13%”. Până la sfârșitul intervalului reflectat de Tabelul nr. 2 se constată o 
uşoară creştere treptată a ilegitimitätii în mediul rural, vizibilă mai ales în comitatul 
Cluj, dar mai ales o sporire a ponderii naşterilor nelegitime în mediul urban, foarte 


é Keleti Károly, Magyarország népesedési mozgalma 1864-1873-ban és a cholera, Budapest, 1875, p. 29sq. 

7 Si în alte părți ale monarhiei situația era asemănătoare; de exemplu, în Pesta între 1851 şi 1857 
media nasterilor ilegitime a urcat la 25,5%, iar în 1863 la 37%, în timp ce în mediul rural 
ilegitimitatea era mult mai redusă, cf. Konek Sándor, A Magyar Korona..., p.31. 

bine surprinsă de evoluţia orașului Târgu-Mureş: de la 9,8% în 1876 la 16% în 
1889. Aceleaşi evoluţii se pot identifica şi în alte părți ale Ungariei dualiste în 
ultimele decenii ale secolului al XIX-lea: ilegitimitatea în mediul rural a crescut de 
la 7,07% între 1876-1880, la 7,87% în deceniul următor, pentru a ajunge la o 
valoare superioară în ultimul deceniu al veacului investigat, respectiv de 8,48%, iar 
în capitala Budapesta ilegitimitatea a variat între 28-32%°. Explicaţia generală este 
aceea că în perioada enunțată asistăm la o dezvoltare rapidă din punct de vedere 
industrial-bancar, la mutații economico-sociale consistente care au generat inevitabil 
şi în mediul rural anumite schimbări de comportament demografic şi moral. 


Tabel nr. 2. Variația ilegitimitätii pe medii urban - rural (la 100 de naşteri - 

Ilegitimitatea rurală a variat considerabil în Transilvania în perioada care 
constituie obiectul cercetării noastre. De exemplu, la Dragu (comitatul Solnoc- 
Dăbâca), din cei 1.636 de copii botezați în intervalul 1859-1902, 103 copii provin 
din concubinaje, ilegitimitatea reprezentând 6,2%, în timp ce la Iclod întâlnim o 
proporție asemănătoare: din 892 de naşteri, între 1859 si 1882, 59 sunt copii 
nelegitimi, reprezentând 6,6% din totalul nasterilor. O realitate diametral opusă 
întâlnim la Asuajul de Jos, unde doar 0,1% din copiii născuți provin din 
concubinaj. Poziția geografică a satului, mai ferit de influențele mentale urbane, a 
favorizat menținerea moralității tradiționale (alături, desigur, si de alte cauze) si, 
implicit, a cenzurat nasterile nelegitime”. 

De altfel, un comportament identic întâlnim şi în satul Brăişor: din cei 568 de 
copii botezați în perioada 1850-1883, doar 2 copii (0,3%) s-au născut nelegitim. Şi 
Brăişorul se afla la o distanță mare de influenţele mentale urbane ale Clujului, 
într-o regiune de munte care a permis, se pare, menţinerea nealterată a unor norme 


3 Ferenc Ájus, István Henye, “Illegitimacy in Hungary 1880-1910”, în Journal of Family History, 
Volume 19, Number 4, 1994, p. 384. 

? Sorina Bolovan, „Aspecte ale ciclului vieţii familiale în satul românesc din nord-vestul Transilvaniei la 
mijlocul secolului al XIX-lea“, în vol. Sabin Manuilă, istorie şi demografie. Studii privind societatea 
românească în sec. XVI-XX, coord. loan Bolovan, Sorina Bolovan, Cluj-Napoca, 1995, p. 132. 

morale tradiţionale. De aici, respectul sporit pentru instituția căsătoriei si a familiei, 
într-o comunitate deosebit de atentă la comportamentele membrilor ei. De asemenea, 
dimensiunile modeste ale satului Brăişor (451 de locuitori în anul 1880), compus 
dintr-un număr relativ mic de familii, aproximativ 70-80 în această perioadă, au 
cenzurat concubinajul şi întreţinerea unor relații amoroase între tinerii necăsătoriți 
din sat. Mulţi dintre ei se aflau în legături de rudenie mai mult sau mai putin strânse, 


ceea ce a contribuit la limitarea concubinajelor şi, firesc, a naşterilor nelegitime!”,. 


Tabel nr. 3. Variația indicelui ilegitimitärii în Transilvania 
între 1885-1889 (la 100 de naşteri - %) 

R — români; M — maghiari; G — germani; RC — romano-catolici; GC — greco-catolici; 

O — ortodocşi; REF — reformaţi; EL — evanghelici luterani; U — unitarieni; I — izraeliti 


Eşantionul cronologic de cinci ani (1885-1889) prezentat în Tabelul nr. 3, 
descrie valoarea indicelui ilegitimitätii în cele 16 comitate transilvănene. Se 
remarcă înainte de toate două grupe de comitate, una cu o proporție modestă a 
naşterilor nelegitime, de 5-6% (Făgăraş, Solnoc-Dăbâca, Sibiu) şi alta cu o rată mai 
mare a ilegitimitätii: 10-11% (Trei Scaune, Odorhei). Pentru a încerca să explicăm 
aceste diferenţe la nivelul provinciei, vom invoca în primul rând afirmaţiile de 


10 jpidem; I. Bolovan, Sorina Bolovan, „Consideraţii demografice asupra localităţilor Brăişor şi Iclod 


în a doua jumătate a secolului al XIX-lea“, în Anuarul Institutului de Istorie Cluj-Napoca, 30, 
1990-1991, p. 270 sq. 

epocă făcute de George Bariț într-un studiu publicat în anul 1879. Pe baza 
observaţiilor efectuate asupra natalității în anii 1863-1865, Bariț nota că din 1.000 
de născuți la români, 64,5 sunt nelegitimi, la maghiari-secui 104,4, iar la saşi 59,5. 
Cu alte cuvinte, ilegitimitatea este mai mare la maghiari-secui, medie la români şi 
scăzută la saşi: „Cu cât poporul românesc locuieşte mai putin amestecat, cu atât 
numărul spurilor (copiilor nelegitimi - n.n.) scade, precum de exemplu în comitatul 
Hunedoarei, unde se vin numai 32,6%, în al Solnocului cu 34,3 şi în al Făgăraşului 
cu 42,9 spuri la 1.000; iară cu cât secuii sunt mai concentrați în câte un district, cu 
atât acel număr creşte, până ce de exemplu, în districtul Trei Scaune ajunge la 140,3 
din 1.000 născuţi”!!. Evident, această grilă interpretativă propusă empiric de către 
George Bariț, fără cercetări laborioase din punct de vedere demografic şi sociologic, 
se impune a fi serios amendată, pe baza datelor statistice din Tabelul nr. 3. 

În primul rând, comitatul Ciuc are aceeaşi pondere a populației maghiare 
(secuieşti) cu comitatul Trei Scaune, însă se diferenţiază de acesta din urmă 
printr-o ilegitimitate mai redusă cu circa 3%. Luând în considerare faptul că 
numărul românilor şi cel al germanilor (saşilor) din cele două comitate sunt 
aproape identice, iar condiţiile fizico-geografice sunt asemănătoare, se ridică 
întrebarea ce anume a provocat diferența de naşteri ilegitime în cele două zone. În 
absența unor studii speciale consacrate acestei probleme, încercăm să asociem 
numărul mai mic de naşteri ilegitime din comitatul Ciuc cu criteriul religios, 
respectiv cu apartenența cvasiunanimă a maghiarilor de aici la confesiunea 
romano-catolică. În comitatele Trei Scaune şi Odorhei, populaţia de limbă 
maghiară se regăseşte în proporții aproape egale la confesiunile romano-catolică, 
pe de o parte, şi reformată şi unitariană, pe de altă parte (vezi Tabelul nr. 3). 
Suntem convinşi că dincolo de apartenența confesională există o sumedenie de alte 
cauze de natură culturală locală care pot să justifice diferenţele enunțate anterior 
pentru comitatele secuieşti, cercetări viitoare putând clarifica problema 
ilegitimitätii din zonă. 

În al doilea rând, comitatele Făgăraș şi Hunedoara, în care românii reprezentau 
câte 89% din totalul populaţiei, iar apartenenţa la religia ortodoxă era oarecum 
similară, au înregistrat valori diferite pentru ilegitimitate în cei cinci ani 
selecționați. Astfel, numărul nasterilor nelegitime din comitatul Făgăraş s-a situat 


1 Apud LI. Adam, I. Puşcaş, Izvoare de demografie... p. 273; în spiritul unei atare interpretări, am fi 
tentaţi şi noi să atribuim ponderea de 8,3% a ilegitimitätii din satul Vâlcele (jud. Covasna), o 
comunitate în care românii reprezentau cam două treimi din populaţia totală a localității, „tocmai 
coabitării cu secuii“ şi adoptării aceluiaşi comportament matrimonial, cf. Odiseu Apostol, 
„Contribuţiuni statistico-demografice si note istorico-medicale pentru o monografie a comunei 
Vâlcele - jud. Trei Scaune“, în Clujul medical, 18, nr. 12, 1927, p. 610. 

cu aproape 2% sub cel din comitatul Hunedoara. De asemenea, în comitatele Sibiu 
şi Sălaj, unde numărul românilor era apropiat, diferenţa de naşteri nelegitime a fost 
de circa 2,5% în favoarea comitatului Sibiu. Acesta se remarca printr-o pondere 
mult mai mare a religiei ortodoxe în comparaţie cu comitatul Sălaj, unde la români 
domina confesiunea greco-catolică. Cu siguranţă că nivelul diferit al ilegitimitätii 
în comitatele transilvănene (şi chiar variațiile locale în interiorul fiecărui comitat) 
are la bază, dincolo de ponderea majoritară a unei etnii sau confesiuni, o sumedenie 
de norme, tradiţii etc. Sărăcia cronică în mai multe comunităţi de la vremea 
respectivă a generat creşteri ale concubinajului care a însemnat, printre altele, şi 
naşterea de copii considerați „ilegitimi” din punctul de vedere al normelor 
ecleziastice şi civile. 

Observațiile anterioare, ca şi informaţiile din Tabelul nr. 3 în general, 
demonstrează cât de fragilă şi insuficientă este asocierea exclusivă a variaţiei 
ilegitimității în a doua jumătate a secolului al XIX-lea în Transilvania cu 
compoziția etnică sau confesională a unei unități administrativ-teritoriale. Aceste 
elemente pot contribui nemijlocit la obţinerea unei ilegitimitäti sporite sau a uneia 
modeste, însă de fiecare dată determinante sunt alte cauze concrete locale: 
tradiţiile, caracterul ocupational, gradul de penetrare a moralității rurale de către 
influenţele mentale urbane etc. În spiritul interdependentelor ce caracterizează 
populația ca sistem demografic, ilegitimitatea a fost determinată de structura etno- 
confesională, socio-profesională a populaţiei, de gradul de urbanizare şi de instruire, 
dar, la rândul ei, a avut consecinţe destul de importante asupra natalității în general, a 
stărilor social-economice, culturale şi chiar politice dintr-o arie teritorială. 


L’ILLÉGITIMITÉ EN TRANSYLVANIE 
DANS LA SECONDE MOITIE DU XIX: SIECLE: 
CONTRIBUTIONS STATISTICO-DEMOGRAPHIQUES 


L'une des caractéristiques générales du phénomène de l’illégitimité constatée 
au fil d’environ cinq décennies est la variation presque régulière du nombre 
d’enfants légitimes nés chaque année. Peu sont les cas où le nombre de naissances 
extraconjugales s’est maintenu au niveau de l’année antérieure, le plus souvent il a 
augmenté ou baissé avec des valeurs plus ou moins élevées. C’est une situation 
valable pour toute la Transylvanie et pour chaque comitat. 

Dans les premières années après la Révolution quarante-huitarde (1851-1857), 
la moyenne annuelle des naissances illégitimes en Transylvanie a été de 3,9%, 
semblable à celle de Hongrie (3,4%), inférieure à la Croatie-Slovénie (4,8%) et 
nettement supérieure à celle des régions des confins militaires (1,3%), où les 
rigueurs des autorités militaires ont eu une influence bénéfique sur la moralité. Au 
milieu du siècle suivant, la situation de l’illégitimité a connu des mutations 
significatives; en 1865, parmi les 72.640 naissances enregistrées en Transylvanie, 
5.131 (7%) étaient illégitimes. La différence visible entre la première décennie 
post-révolutionnaire et la septième décennie se constitue en un argument irréfutable 
en ce qui concerne les transformations mentales survenues au milieu du siècle 
passé, après la dissolution des relations féodales, le développement de 
l’urbanisation et la modernisation de la société dans son ensemble. 

Pendant les décennies suivantes, l’illégitimité en Transylvanie s’est maintenue 
à des valeurs comprises entre 6 et 8%. Ainsi, en 1866 elle a atteint 8,6%, 
descendant légèrement par la suite et s’arrêtant pour un certain temps à un niveau 
stable : 7,8% en 1867, 7,4% en 1868, 6,9% en 1869, 6,8% en 1870, 6,6% en 1871, 
6,4% en 1872, 6,4% en 1873, 6,7% en 1877 etc. 

Revenant à la valeur de l’indice de l’illégitimité en Transylvanie pendant la 
seconde moitié du XIXe siècle, il faut préciser que la moyenne de la province 
(6-8%) cache une grande diversité entre le milieu rural et urbain et même à 
l’intérieur du milieu rural. Par exemple, l’illégitimité dans le comitat de Cluj en 
1876 était de 5,8%, dans la ville de Cluj de 16,8%, tandis que dans ie comitat de 
Mures-Turda il touchait à 7,1% et dans la ville de Târgu Mureş à 9,8%. Une 
décennie après, en 1885, l’illégitimité était de 6,8% dans le milieu rural du comitat 
de Cluj, alors que dans la ville de Cluj elle était de 22,1% ; de même, dans le 
comitat de Mures-Turda les naissances illégitimes représentaient dans la même 
année 8,1% du total, et dans la ville de Târgu Mures, 13%. 

L’illégitimité rurale a considérablement varié en Transylvanie dans la période 
analysée. Par exemple, à Dragu (comitat de Solnoc-Däbâca), parmi les 1.636 
enfants baptisés entre 1859 et 1902, 103 enfants sont le fruit de concubinages, 
Pillégitimité représentant 6,2%, tandis qu’à Iclod il y a une proportion similaire: 
sur 892 naissances entre 1859 et 1882, il y a 59 enfants illégitimes, soit 6,6% du 
total des naissances. La situation est tout à fait différente à Asuajul de Jos, où 
seulement 0,1% des enfants nés proviennent de concubinages. La position 
géographique du village, à l’écart des influences mentales urbaines, a favorisé la 
préservation de la moralité traditionnelle (à côté, bien sûr, d’autres causes) et 
implicitement a censuré les naissances illégitimes. Un comportement identique se 

retrouve dans le village de Brăişor : sur 568 enfants baptisés entre 1850 et 1883, 
seulement deux enfants (soit 0,3%) sont nés illégitimes. Bräisor est aussi situé à 
grande distance des influences mentales urbaines de Cluj, dans une région de 
montagne qui a permis, semble-t-il, la préservation non-altérée des normes de la 
morale traditionnelle. D’où le respect plus grand pour le mariage et la famille, dans 
une communauté très attentive aux comportements de ses membres. De même, les 
dimensions modestes du village de Bräisor (451 habitants en 1880), formé d’un 
nombre relativement petit de familles - à peu près 70-80 dans cette période - ont 
censuré le concubinage et les relations amoureuses entre les jeunes célibataires du 
village. Un grand nombre d’entre eux appartenaient à la même famille, ce qui a 
limité les concubinages et, naturellement, les naissances illegitimes. 

Les observations antérieures, ainsi que les données du tableau no. 3 nous 
autorisent à affirmer que c’est un peu risqué de mettre la variation de l’illégitimité 
pendant la seconde moitié du XIXe siècle exclusivement sur le compte de la 
composition confessionnelle ou ethnique d’une unité administrative-territoriale. 
Ces éléments, certes, peuvent directement contribuer à l’existence d’une 
illégitimité élevée ou modeste, mais ce sont des causes concrètes locales qui sont 
déterminantes: traditions, caractère occupationnel, degré d’influence de la moralité 
rurale par les mentalités urbaines etc. Dans l’esprit des interdépendances qui 
caractérisent la population en tant que système démographique, l’illégitimité a été 
déterminée par la structure ethno-confessionnelle, socioprofessionnelle de la 
population, par le degré d’urbanisation et d’instruction, mais a eu, à son tour, des 
conséquences assez importantes sur la natalité en général, ainsi que sur l’état socio- 
économique, culturel et même politique d’une aire territoriale. 


